<classify> MVUA za wastani na juu ya wastani, zinatarajiwa kunyesha katika msimu wa mvua za masika mwaka huu, zinazotarajia kuanza mwisho wa mwezi huu, huku kukiwa na vipindi vifupi vya mvua kubwa.Aidha, katika baadhi ya maeneo kutakuwa na vipindi vya upungufu wa mvua hususan maeneo machache ya Kaskazini mwa mikoa ya Kigoma na Morogoro. Akitoa utabiri wa mwelekeo wa mvua za masika mwaka huu zinazoanza Machi mpaka Mei, Mkurugenzi Mkuu wa TMA, Dk Agness Kijazi alisema mvua za masika mwaka huu, zitawahi kunyesha na kuwahi kumalizika.Dk Kijazi alisema kutokana na hali hiyo, wananchi katika sekta mbalimbali wanatakiwa kuchukua tahadhari na kufuatilia utabiri wa siku 10 ili kutekeleza majukumu kulingana na hali ya hewa, kwani mvua katika maeneo mengi zitaanza mwisho wa mwezi huu na kumalizika mwanzoni mwa Mei.Alisema kwa kutumia mifumo mbalimbali ya hali ya hewa, kabla ya changamoto ya mabadiliko ya tabianchi na hali ya hewa mifumo haibadiliki, tofauti na sasa ambapo imekuwa na mabadiliko hivyo kubadilika kwa utabiri. Alisema mvua za wastani zinatarajiwa katika maeneo mengi ya nchi, yanayopata misimu miwili ya mvua kwa mwaka. Hata hivyo, baadhi ya maeneo ya Nyanda za Juu Kaskazini Mashariki, yanatarajiwa kupata mvua za wastani na juu ya wastani.Alisema katika maeneo ya Nyanda za Juu Kaskazini Mashariki, Pwani ya Kaskazini na Visiwa vya Unguja na Pemba, Ukanda wa Ziwa Victoria pamoja na Kaskazini mwa Mkoa wa Kigoma, sehemu kubwa wanatarajia kupata mvua za wastani hadi juu ya wastani.Dk Kijazi alieleza kuwa hata hivyo katika baadhi ya maeneo ya Nyanda za Juu Kaskazini Mashariki hususani mikoa ya Arusha na Kilimanjaro, kuna uwezekano wa kupata mvua juu ya wastani. Alisema katika ukanda wa Pwani ya Kaskazini, mikoa ya Dar es Salaam, Tanga, Pwani, visiwa vya Unguja na Pemba na Kaskazini mwa Mkoa wa Morogoro, mvua zitaanza mwishoni mwa mwezi huu na kuwa za wastani hadi juu ya wastani, huku Kaskazini mwa Mkoa wa Morogoro kukiwa na upungufu wa mvua.Alisema katika Nyanda za Juu Kaskazini Mashariki katika mikoa ya Kilimanjaro, Arusha na Manyara, mvua zinatarajia kuanza mwezi huu mwishoni na kuwa juu ya wastani hadi wastani. Alisema katika Kanda ya Ziwa Victoria katika mikoa ya Kagera, Mara, Mwanza, Geita, Simiyu na Shinyanga, mvua zinatarajia kuanza mwisho wa mwezi huu na kusambaa maeneo mengine na zinatarajia kuwa za wastani au juu ya wastani.Aidha, alisema mvua za msimu zilizoanza Novemba mwaka jana kwa maeneo yanayopata mvua mara moja kwa mwaka, mvua zinatarajia kuendelea mpaka mwisho wa Aprili mwaka huu na katika kipindi hicho zitaendelea kuwa za wastani. Alisema hata hivyo mvua chini ya wastani, zinatarajiwa katika maeneo machache ya Kanda ya Kusini na mikoa ya Dodoma na Singida.Dk Kijazi alisema katika msimu huo, vipindi vya ukame vinaweza kujitokeza, hivyo maofisa ugani watakiwa kusaidia kuelimisha wakulima kupanda mazao stahili na wafugaji kutunza malisho. Alisema sekta ya nishati ni dhahiri maji yatakuwepo ya kutosha, hivyo wanatakiwa kutumia vizuri na kutoa tahadhari kwa wanaofanya shughuli zao kwenye machimbo, kwani mashimo yatajaa kutokana na mvua hizo hivyo kuwa makini.Akitoa tathmini ya utabiri wa hali ya hewa kwa msimu wa mvua za vuli uliopita, Meneja Kituo Kikuu cha Utabiri TMA, Samwel Mbuya alisema katika utabiri huo, mvua zilianza kwa wakati katika Ukanda wa Ziwa Victoria na kunyesha kama ilivyotarajiwa, lakini baadhi ya maeneo zilichelewa kutokana na mabadiliko ya hali ya hewa. Alisema licha ya kuchelewa mvua na sehemu nyingine mtawanyiko wa mvua haukuwa wa kuridhisha, maeneo mengi katika mwezi Desemba mvua zilikuwa kama ilivyokadiriwa na hivyo utabiri kuwa sahihi kwa asilimia 80.  <topic>: kitaifa 